Papersnake/gushiwen huggingface dataset:
送徐汝思郎中使蜀虑囚兼悉鄙志
王世贞（明代）

长安二月百花明，花间好鸟嘤其鸣。骑马低回问所适，眼中何人一李生。

李生为予赋白雪，击节高歌唾壶缺。两心炯炯中自知，至赏岂得逢人说。

谁其之子清而扬，抚琴不弹弦意长。高山流水偶自会，浮云落日那能忘。

从此论诗更吾子，予也开襟荐兰芷。沉钩溟渤红珊瑚，明月波光夜深起。

文章陆沉世所贱，千年得失人不见。其若天涯生咫尺，陌头飞英乱飘霰。

青丝鹔鹴桃叶马，徐卿持节称使者。倾城冠盖走相送，众中无言泪盈把。

汉天西尽有光辉，诏许推环国士知。陇云马首三千折，栈道猿声十二时。

峨眉山深白日照，锦官溪冷东风吹。巴人诵檄输賨布，夷女迎船歌竹枝。

滟滪秋沉疾如矢，白帝江陵七百里。锦袍嵬坐映江水，徐卿丈夫当尔尔，岂无故人王与李。

足迹凄凉金马门，烽烟慷慨铜驼里。古人恒悲生别离，灞桥水东不复西。

朱颜鬒鬓有时易，蕙质兰芬应未携。对君长揖藏吴钩，鸊鹈膏湿寒芒愁。

它日延津倘相遇，三星斗间银河流。
山行
舒岳祥（宋代）

今日新晴好，东风散麦须。
山泉中琴瑟，岩鸟合笙竽。
总是太平曲，何劳击壤图。
谁知花溅泪，杜老独嗟吁。
蓦山溪
周邦彦（宋代）

楼前疏柳，柳外无穷路。翠色四天垂，数峰青、高城阔处。江湖病天，偏向此山明，愁无语。空凝伫。两两昏鸦去。

平康巷陌，往事如花雨。十载却归来，倦追寻、酒旗戏鼓。今宵幸有，人似月婵娟，霞袖举。杯深注。一曲黄金缕。
次韵程弟
方岳（宋代）

一船月自不嫌贫，伴我荒湾理钓缗。
归去莫横深夜笛，怕惊溪友与山宾。
八月二十九日雨霁玩古兰
方回（元代）

积雨不可出，五日无盐醯。
纵复有雨具，出门将告谁。
兹辰复何辰，明窗漏晴曦。
我有古猗兰，瓦斛以莳之。
举世无识者，惟有秋蝶知。
紫穗密匼匝，雪茸纷葳蕤。
国香袭衣袖，坚坐神自怡。
微咏韩子操，长歌湘累词。
空庖不遑省，聊足忘调饥。
送高别驾归汴州
韩翃（唐代）

信陵门下识君偏，骏马轻裘正少年。寒雨送归千里外，

东风沉少百花前。身随玉帐心应惬，官佐龙符势又全。

久客未知何计是，参差去借汶阳田。
戏赠梦得，兼呈思黯
白居易（唐代）

霜鬓莫欺今老矣，一杯莫笑便陶然。陈郎中处为高户，

裴使君前作少年。顾我独狂多自哂，与君同病最相怜。

月终斋满谁开素，须拟奇章置一筵。
暮春
陆游（宋代）

辛夷海棠俱作尘，鮆鱼蓴菜亦尝新。
一声布谷便无说，红药虽开不属春。
寄景孺提刑
文同（宋代）

江由岩崄地，万木与云齐。弭节山中宿，思归夜半啼。

麝香沾野草，虎迹滑春泥。到此须凭酒，何人手可携。
舍北摇落景物殊佳偶作
陆游（宋代）

今年冬候晚，仲月始微霜。
野日明枫叶，江风断雁行。
穷涂多藉躝，老境易悲伤。
自笑诗情嬾，萧然旧锦囊。
此君室 其一
方岳（宋代）

匪书谁与稽，匪竹谁与居。以书造竹所，俯仰千载馀。
安遇
赵曦明（清代）

一日不尽分，此日为虚生。一事不尽分，此事为无成。

顺逆常变中，努力得安行。我生自有定，宠辱何须惊。
登雄县城楼二首 其二
储巏（明代）

雉堞倚云平，关河控古城。独凭秋阁迥，千里暮山横。

洒落平戎策，凄凉款塞盟。瓦桥遗石在，览古若为情。
贺师垣赐御书一德格天之阁牌并镀金器皿青罗凉伞从人紫罗衫镀金腰带仪物等四首 其四
张嵲（宋代）

恩诏新颁导从仪，夹涂无复走乌衣。竞纡紫雾更袍色，仍有黄金上带围。

翠幰翩翻风易暖，雕槃璀璨日争辉。沙堤瞩目人人说，小相行看接轸归。
训蒙绝句 不改其乐
朱熹（宋代）

己私既克本心存，到处逢原与理行。不待有心求乐道，此心之乐自然生。
别留少策兼呈玉党先生
陈元晋（宋代）

四海弟兄能有几，平生臭味许谁同。
遥知夜雨连天际，应说南中有客穷。
减字木兰花 题宋何阁长鱼藻图
龚翔麟（清代）

风潭春浸。几点青青生藻荇。泼剌鱼儿。未怕飞来翠碧窥。

浮烟剌雨。不见前村沽酒处。添个渔郎。汕籗抛时背夕阳。
梦中作
江端本（宋代）

晚风残日下危楼，斜倚栏干满眼愁。休唱阳关催别酒，春情离恨总悠悠。
舜举马
牟巘五（宋代）

常得奚官剪拂齐，也思骧首一长嘶。
好随便面章台去，柳色如烟路不泥。
呈季承
赵蕃（宋代）

发舒言笑非关酒，慰藉辛勤一以诗。
往日追从虽旧矣，只今夷险更同之。
真仙岩壑君行访，快阁江山我亦披。
但恐衡阳无过雁，书筒不至费人思。
梁宗庙歌七首 其一
沈约（南北朝）

功高礼洽，德尊乐备。三献具举，百司在位。诚敬罔愆，幽明同致。

茫茫亿兆，无思不遂。盖之如天，容之如地。
题上天竺
沈辽（宋代）

平生未省人间乐，老去惟求世外闲。它日终当断家事，篮舆蓬舸访名山。
钓鱼
丘葵（宋代）

钓鱼如之何，亦惟钓与丝。
为学如子何，亦惟行与知。
择善必固执，诚意毋自欺。
博我复约我，至之而终之。
先民莫不然，予曷敢有亏。
但恐寒者至，庄敬以自持。
赠别查韬荒 其四
屈大均（明代）

莞香多血结，端砚有花痕。相赠无馀物，相知祗二言。

才高偏下俗，气侠不惭恩。沉湎谁能似，生涯在绿樽。
依韵赠严司直
徐夤（唐代）

曾转双蓬到玉京，宣尼恩奏乐卿名。歌残白石扣牛角，

赋换黄金爱马卿。沧海二隅身渐老，太行千叠路难行。

夫君才大官何小，堪恨人间事不平。
和陈蹇叔郎中乙已上元晴和
杨万里（宋代）

御柳梢头晚不风，官梅面上雪都融。
如何阊阖新春夜，顿有芙蕖满眼红。
十里沙河人最闹，三千世界月方中。
买灯莫费东坡纸，今岁鳌山不入宫。
别燕
武衍（宋代）

宝墨烟云邈，金风庭户秋。
有雏堪作伴，无计若为留。
谨勿沾鲸浪，应须避蜃楼。
裁诗聊寄远，烦慰玉只愁。
破贼凯歌八章 其八
李正民（宋代）

皇朝德泽浸寰瀛，伪虏乘时敢抗衡。南北生民皆赤子，自然不战屈人兵。
浣溪沙
赵雍（元代）

杨柳楼台锁翠烟。杨花帘幕扑香绵。佳人何处隔江山。芳草已生千里恨，玉笙吹彻五更寒。夜深和泪倚阑干。
再和易后韵为前韵六首 其三
卫宗武（宋代）

妙语来翩翩，赓句惭草草。一鼓再则衰，气痿肠亦槁。

诗不造风雅，可观徒小道。书能破万卷，篇章自然好。

浅学无根源，易涸如潢潦。
次韵文殊老人题宝顶寺
周紫芝（宋代）

门连弱水不可渡，山似妙高知几寻。得雨僧分香积饭，行檀人施袅蹄金。

重新佛屋龙天喜，已退魔军岁月深。老去愿随君共隐，谁能拥膝更长吟。
古意一首和童侍御
沈鍊（明代）

西阁开罗荐，东邻出艳妆。听歌娇欲转，看舞意先翔。

映日流珠钿，因风落佩香。不知台畔客，俱是冶游郎。
徐州怀古 其三
金德瑛（清代）

闭门寂寞陈无己，文字南丰一瓣香。不向苏门作宾客，况从时相假衣裳。

士生贵富天常吝，志在孤清死不妨。安得斯人式通俗，洪河东下日汤汤。
寄邵文明大尹
贺钦（明代）

乡书曾得共推贤，金榜题名子更先。大尹有才还解组，琐闱无补早归田。

利名风浪都无与，泉石膏肓两不偏。同在故园不相见，闾山辽水思悽然。
紫青
贾似道（宋代）

琥珀头尖项紫青，翅如苏叶肉还青。
天生一付牙红紫，交锋一口立黄金。
自君之出矣
徐照（宋代）

自君之出矣，心意远相随。
拆破唐人绢，经经是双丝。
山路怀翁卷
赵师秀（宋代）

困尝苦茗不论杯，天气才晴又有雷。
寂寞小亭看草坐，晚风时复堕青梅。
偈颂一百五十首
释心月（宋代）

打圆相，女人拜。
老杨岐，偏捏怪，
依稀兔子喫牛奶。今日薰香瀹盏茶，
岂是贫人思旧债。
送陈右铭出都 
吴大廷（清代）

君今复此别，吾党更何人。渺渺千秋业，茫茫百感身。

微言艰独讨，高义向谁陈。余亦欲归去，湖西愿结邻。
忆万岁楼望金山
李绅（唐代）

楼高雉堞千师垒，峰拔惊波万壑攒。山绝地维消虎踞，

水浮天壑尚龙盘。蜃嘘云拱飞江岛，鳌喷仙岩隔海澜。

长对碧波临古渡，几经风月与悲欢。
诵愔仲雪诗漫成
陈曾寿（清代）

梦稳蒲团忘岁年，无端宝燄玉炉然。尽将心地填愁地，直破禅天入帝天。

怨诉湘弦闻凤语，香留密札篆龙涎。如何珥笔瀛洲客，寒甚惟将雪命篇。
早朝听誓戒
何乔新（明代）

彤楼钟动万鸦飞，玉佩珊珊向禁闱。银烛影摇温室树，宝炉香禁侍臣衣。

鸿胪传制依黄道，禁旅鸣鞘拱紫微。朝罢从容归陋院，喜看旭日散晴辉。
仁座主自西山来求语
释绍昙（宋代）

灯窗苦读觉身癯，暂握筇枝访野夫。
爱竹劲思持玉节，看梅闲共数银须。
西山月冷归招隐，南岳风清欲步趋。
灵利莫教人指去，且教船子老江湖。
哭张隐直 其二
刘攽（宋代）

二星占使者，九折见忠臣。白发犹强力，青云早致身。

劳生真梦寐，过事悉埃尘。已矣寝门泪，石交兼懿亲。
雁来红
方岳（宋代）

秋入山篱叶正丹，老天浑误作花看。
不知宋玉今何似，雁欲来时霜正寒。
自归耕篆畦见村妇有摘茶车水卖鱼汲水行馌寄
舒岳祥（宋代）

妇啼如此苦，束夺一何豪。
尺布不得著，长年空自劳。
剥衣聊赎命，覆体不生毛。
念欲全家去，乾坤何处逃。
和河南白尹西池北新葺水斋招赏十二韵
雍陶（唐代）

二室峰前水，三川府右亭。
乱流深竹径，分绕小花汀。
池角通泉脉，堂心豁地形。
坐中寒瑟瑟，床下细泠泠。
雨夜思巫峡，秋朝想洞庭。
千年孤镜碧，一片远天青。
鱼戏摇红尾，鸥闲退白翎。
荷倾泻珠露，沙乱动金星。
藤架如纱帐，苔墙似锦屏。
龙门人少到，仙棹自多停。
游忆高僧伴，吟招野客听。
馀波不能惜，便欲养浮萍。
满江红·自豫章阻风吴城山作
张元干（宋代）

春水迷天，桃花浪、几番风恶。云乍起、远山遮尽，晚风还作。绿卷乍洲生杜若。数帆带雨烟中落。傍向来、沙觜共停桡，伤飘泊。
寒犹在，衾偏薄。肠欲断，愁难著。倚篷窗无寐，引杯孤酌。寒食清明都过却。最怜轻负年时约。想小楼、终日望归舟，人如削。
姑苏台同年会次袁说友韵
詹体仁（宋代）

秋鸿社燕巧相违，从古交游会合稀。
海内弟兄今有几，吴中贤士得相依。
已不消桃李争春，且向桑榆共夕晖。
回首慈恩旧题处，年华心事逐云飞。
画吕仙赞
何文季（宋代）

杖头挑起碧山云，剑气擘开沧浪海。鞭龙笞凤游八区，长啸一声天浩荡。
骏马图
大欣（元代）

世无伯乐亦久矣，骏马何由千里至。披图犹似得权奇，岂伊画师知马意。

何人致此铁色骊，旋毛绕腹新凿蹄。帝闲远谪天驷下，驰来月窟浮云低。

古王有土数千里，八极周游宁用尔。方今万国效奔命，合遣龙媒献天子。

飙驰电没争辟易，万里所向无前敌。男儿马上定乾坤，腐儒诗书果何益。

几愁骨折青海烟，黄沙野雪穹庐前。幸逢好事写真传，似向长鸣谁与怜。

嗟我身如倦飞鸟，十年茧足愁山川。安得千金购神骏，揽辔欲尽东南天。
野炊猿藤径树下
杨万里（宋代）

径仄旁无地，林开忽有天。丹枫明远树，黄叶暗鸣泉。

苔锦银枪灶，芦茸玉帐毡。从军古云乐，乞与个山川。
过凤山锦溪桥
陶宗仪（明代）

锦溪桥下水平溪，杨柳条长拂岸齐。参政宝坊归幻劫，右丞先垄可悲悽。

渔船桧楫双双短，酒店茅檐处处低。市井荒凉风景异，老鸦啼过乱云西。
题雪梅二阕奉怀敬夫后自是不复作矣
朱熹（宋代）

久恶繁哇混太和，云何今日自吟哦。世间万事皆如此，两叶行将用斧柯。
玉人歌 杨枝今岁二十为于齐纨上作小词
陈维崧（清代）

当日事，记陌上青丝，垂垂踠地。拖烟蘸雨，已解藏鸦未。

真珠帘拖香毬坠，做尽轻狂意。影濛濛、红日三竿，白花十里。

水驿飘零子。谢青眼相看，绾人征骑。露叶如啼，直得消魂死。

如今渐长黄金穗，不在长街里。羡画楼有主，舞腰同倚。
新秋以窗里人将老门前树欲秋为韵作小诗
陆游（宋代）

秋风昨夜来，声满梧桐树。
故人渺天末，此夕谁与度？
句 其五
张商英（宋代）

灵山会上别世尊，各以愿力济群生。子勿诮我徒经营，手眼太少难支撑。
绍兴祀九宫贵神十首
佚名（隋代）

煌煌九宫，照临下土。
阴惊庶类，功施周普。
恪修祀典，礼兴乐举。
嘉玉量币，声非稷黍。
平塘三首次子辉韵
陶梦桂（宋代）

平筑三塘共一园，个中宜著老癯仙。
随缘妆点非难事，粗果闲花不值钱。
偶兴 其三
韩淲（宋代）

东南吴蜀大江横，西北关河几战争。智者不愚愚者智，到头分合世难平。
伤吴中
李嘉祐（唐代）

馆娃宫中春已归，阖闾城头莺已飞。复见花开人又老，

横塘寂寂柳依依。忆昔吴王在宫阙，馆娃满眼看花发。

舞袖朝欺陌上春，歌声夜怨江边月。古来人事亦犹今，

莫厌清觞与绿琴。独向西山聊一笑，白云芳草自知心。
福庆寺
毛滂（宋代）

栏干倚尽赤旃檀，卢橘花开秀巘寒。
会取虚庵留客意，小窗疏日上蒲团。
资福训童行颂 其十四
释怀深（宋代）

家事积粗宜爱惜，使时直似眼睛看。莫将恣意胡抛掷，用者须知成者难。
山木蔓生能去鸦片毒人称中兴树
陈宝琛（清代）

漏卮狂药甚金缯，悔祸天心傥可凭。侥倖山中间草木，也随时世谧中兴。
碧云寺 其二
黎邦琰（明代）

路转丹梯远，苍茫听午钟。莲花随地涌，宝树自云封。

日映毫光现，烟深塔影重。谁知人境内，亦有竺乾峰。
丹霞第二代无学视野师
释子淳（宋代）

皎月流辉，影澄寒水。
万有齐彰，太虚廓尔，
禅版曾酬上上机，当锋未荐西来旨。
次韵和马总戎都龙纪胜四绝句 其三
丘逢甲（清代）

战火连山夜击刁，边功人说霍嫖姚。攻心毕竟推诸葛，万古威名倚碧霄。
放歌
程晋芳（清代）

老夫行年五十一，百无一能祇捉笔。奏牍连行乌作焉，官书纂义十遗七。

讥姗谴诃杂然至，时复关门引微疾。季冬行及仲冬毕，风紧檐头吹觱篥。

毡帘布幄下层层，宛尔重绵裹虮虱。诗骚子史罗满架，嗜若儿曹慕梨栗，审音高下勘《唐韵》，断义精粗申汉律。

眼底清明翳障除，胸中磊砢光怪出。自有萧闲自弗耽，日日从人甘缚桎。

不求空山饵芝术，不理荒园种柑橘。待筑书楼四五间，井深汲用长绳繘。

朝光荧荧花散苾，夜深沈沈烛挑堲。数瓯白粥可扶身，三尺乌皮足容膝。

视死生如经旦暮，贫贱知非难人术。生平茹檗同食蜜，谁信莲枯犹有蔤。

蹊田正好为饭牛，啖菹行且潜吞蛭。掉首终惭出世迟，白发盈颠不堪栉。

吴门烟水一千顷，何日归舟月涓吉。吾蛇尚在喜方溢，吾舌犹存语毋失。

窗前雪花洒蒙密，起舞长歌用自逸，欹枕懵腾上初日。
江总宅
马之纯（宋代）

青溪第宅鬭鲜妍，最是江家宅可怜。
路上行人争指处，桥边遗迹尚依然。
南冠辞住长安日，北客归来建邺年。
惜此屋庐还似旧，不知曾读黍离篇。
碛中作
岑参（唐代）

走马西来欲到天，辞家见月两回圆。
今夜不知何处宿，平沙万里绝人烟。
泣胡晦叔 其二
释居简（宋代）

书恨来迟讣亦来，寸刚不觉为君摧。双眸忍俗终难瞑，流水无情去不回。

定作雷霆输宿愤，枉教风鉴在棼埃。断魂巫峡归丹旐，深注山茶酹一杯。
韦员外东斋看花
李端（唐代）

入花凡几步，此树独相留。发艳红枝合，垂烟绿水幽。

并开偏觉好，未落已成愁。一到芳菲下，空招两鬓秋。
朝天宫观方道士所画三山图（三首）
袁凯（明代）

巨鱼出没浪波腥，东望三山路杳冥。
安得秦皇射蛟手，为操强弩下沧溟。
又四閒 其二
何梦桂（宋代）

世间万事不如山，趁得渔樵似我閒。山上拾薪山下钓，青蓑箬笠暮歌还。
齐安春谣五绝 其一
张耒（宋代）

江上鱼肥春水生，江头花落草青青。蒌蒿芽长芦笋大，问君底事爱南烹。
茶岭
陈中孚（宋代）

天柱峰头拨晓云，灵芽一寸得先春。
紫芹绿笋方知贵，雷发枪旗未足珍。
可笑口号
文同（宋代）

可笑此公何太惑，读书写字到三更。
也知学得终无用，自肯辛勤比后生。
敦煌八景咏 其二 千佛灵岩
苏履吉（清代）

南山一望晓烟收，石洞㟏岈景色幽。古佛庄严千变相，残碑剥蚀几经秋。

摩挲铜狄空追忆，阅历沧桑任去留。玉塞原通天竺国，不须帆海觅瀛州。
和洪舜俞太一宫韵
吴泳（宋代）

祠事归来夜向晨，仰瞻天宇肃无尘。
瓶{左扌右刍}金井辘轳晓，钟撼茅山幡影春。
傍水且栽梅半树，扫檐莫使雪横陈。
柏台近日清无酒，赢得吟诗分外新。
赞达磨
释法泰（宋代）

泛舶来梁自普通，一鎚击碎有为功。
谁云面壁无言说，争奈当门齿露风。
海氛清 其四
叶方霭（清代）

王承帝命，大将军旗鼓。我冠带之国，忍鳞介是伍。

据我上游，张我罿罦。与子偕作，与子同仇。悉率左右，歼此群丑。
清平乐 腊梅
钱涓（明代）

峭寒方甚。蕊破枝头嫩。独喜傲霜无瘦损。另是一家风韵。

游蜂霜蜜来赊。翻疑葛染成花。日映隔帘金碎，暗香透入窗纱。
偈颂一百二十三首
释祖钦（宋代）

只此见闻非见闻，无余声色可呈君。
岭梅破雪偷开眼，一点清香欲断魂。
念奴娇（癸卯亲老生辰寄武昌）
李弥逊（宋代）

楚天木落，际平芜千里，寒霜凝碧。鄂渚波横何处是，当日孙郎赤壁。黄耳音稀，白云望远，又见春消息。嘉辰长记，谢池梅蕊初摘。

遥想黄鹤楼高，兰阶丝管沸，传觞如织。倦客心驰归路绕，不及南飞双翼。固著斑衣，重翻锦字，寄远供新拍明年欢侍，寿期应献千百。
开州园纵民游乐二首
蔡襄（宋代）

节候近清明，游人已踏青。
插花穿戟户，酤酒向旗亭。
日迥林光润，风回海气腥。
未知何处乐，归路已严扃。
重阳后绝句五首 其四
方回（元代）

难开笑口忆小杜，今岁江湖雁未飞。政使菊花无可□，□当烂醉更忘归。
四叠
刘克庄（宋代）

抹涂元不加真色，凋谢犹当易美名。
天下断无西子白，古来惟有伯夷清。
魏宫弹棋局
王钦臣（宋代）

邺城台殿付尘埃，玉局依然独未灰。妙手一弹那复得，宝奁当日为谁开。

飘零久已抛红子，埋没惟斯近紫苔。此艺不传真可惜，摩挲聊记再看来。
摸鱼儿 其三 题田苕溪止园课子图，名维翰，巴县人，前将军署秘书
李炳灵（清代）

赋归来、犹存松菊，一幅渊明别墅。儿时况味堪同领，指点夜灯红处。

朝复暮。听雏凤声清，不觉老怀慰。读书有子。但几净窗明，香温茶熟，此外复可慕。

披图顾。仿佛吾家衡宇，负了一楼烟雨。山容水态当门好，自得林泉幽趣。

侬也误。尚破帽、残衫频年困羁旅。栖栖何苦。忆负床童孙，教诲无能，虚把春光度。
自仙岩还舍留别诸友
陈傅良（宋代）

瀑布衡从云一坞，浮图明灭木千章。
在山终爱难山去，遮莫黄尘涴我裳。
放歌 其四
陈作霖（清代）

读书不能救奇穷，旁人劝我学老农。识字不能免愁苦，旁人劝我学良贾。

秉耒不知耘与耕，据算不知亏与盈，学农学贾皆无成。

如此迂腐君莫笑，富贵从来难逆料。力田农，虽可为，水旱毕竟随天时。

居奇贾，虽可作，慢藏亦恐遭奇祸。不如潜心经济与文章，始则困兮终则昌。
访霍勉斋于旅寓午睡未起书壁
许炯（明代）

东风红紫一番新，同作天涯沦落人。君向梦中行万里，故园花发几枝春。
青山白云歌
陆游（宋代）

青山白云翁，放浪酒中死；埋骨长松根，夜夜听溪水。
松老会作薪，骨朽会作尘；但留千载狂名在，知我它年自有人。
和九日南坡小集
虞俦（宋代）

风雨年时政不佳，山翁无酒向谁赊。又还九日看黄菊，却喜晴天映碧纱。

有底尊前悲节物，只应醉里送生涯。明年遍插茱萸处，目断西飞雁影斜。
哀王孙
吕宗健（唐代）

井江市上车纷纷，井江江上日欲昏。此间将相王侯第，行人听欲哀王孙。

朱家王气日萧条，米脂阿闯大憨骄。乌骓毡笠射承天，大内煤山火已烧。

世祖南下黄金台，手挽天河净垢埃。司马家儿江左走，晋安特为隆武开。

卧榻岂容人鼾睡，况乃已登大宝位。史公往矣四镇亡，几时拭却英雄泪。

天心眷明犹未已，正统六十交郑氏。尔时遍地尽童谣，唱出草鸡而长耳。

请缨终童廿一龄，雄心欲作中流砥。天子召觐拜明光，咫尺天颜大欢喜。

恨朕无女可配卿，克用沙陀赐姓李。臣闻此语心骨酸，臣感此恩镌脾肝。

臣心誓与国存亡，臣身往镇仙霞关。生憎太师粮不发，致使六军心胆寒。

欲武维扬赫斯怒，江南难唱公无渡。铤而走险择何能，且将金厦据两岛。

涕泣六师闽广间，旗上罪臣大招讨。将军三尺六陈爷，纠桓直与施琅伍。

更传一将躄甘辉，曾向敌国诛老虎。手提人头即虎头，秤来共斤三十五。

此时兵势大纵横，舳舻衔尾窥崇明。瓜步风摇旌旆影，金焦水震鼓鼙声。

先据南京次北京，藩主指日望中兴。天生对头梁化凤，掘城驱兵何倥偬。

本来藩主号知兵，此日直作华胥梦。苦言不听甘将军，枉折将倾大厦栋。

北来诸军飞渡江，聚而歼之齐一恸。弃甲于思辙已覆，制府独能斩总督。

已亡八府县六三，大军何处扶日毂。昭烈势穷借荆州，荷兰何必非邦族。

荷兰立国东又东，玉山一片与天通。将军蓦从天上下，髵鬓赭面走如风。

鹿皮尽属汉家装，砖子城头日正红。永华先生细料理，为辟草莱诛荆杞。

北至三貂南琅𤩝，其间沃野几千里。虬髯暂作扶馀王，烈士壮士犹未已。

忽然五丈落大星，作作光芒马枥惊。鲲身港外怒潮来，共说金冠人骑鲸。

归东即逝前定数，军国长交世子经。世子承家仅守府，赖有国轩神与武。

誓将义愤雪先王，摇唇鼓动三藩主。精忠既降吴尚诛，难拾明家一块土。

可怜人事日催迁，从此天心难问焉。仅知王少好欺负，不悟艰难责立贤。

说到克𡒉横死处，杜鹃啼破夕阳烟。天朝窥衅诏讨逆，靖海须髯已如戟。

蓝家招得好先锋，不待姚公为画策。娘妈宫前杀气横，刁斗无声江水碧。

此时之势立不两，义士谈兵指其掌。祗为区区发数茎，五百从田本倔强。

师昭不死牛头山，耿恭拜出甘泉涌。又兼西北一声雷，六月飓风静不响。

舟师直迫鹿耳门，平时潮头六尺涨。君臣相顾泪涟洏，生死由人知不知。

衔璧惟师安乐公，洛阳归无期。车声辚辚渡唐去，载将离恨过江湄。

冀北天寒八月雪，凄凉长倚汉军旗。朝回丹凤门前立，又望扶桑日出时。

从此朱家王气尽，了却输嬴一局棋。呜呼，东瀛水，万马奔。

五妃墓，日黄昏。行人莫说当年事，只恐痴儿也断魂。

庾信哀江南，侬今哀王孙。王孙，王孙，侬有歌，子欲闻。

诸葛扶炎汉，蜀中之井不重熏。安石出东山，典午不能长为君。

兴亡事，何足论。且蜡阮孚屐几两，且斟文举酒几尊。

一眼觑破古今天，世上龙争虎斗于欲如浮云。
醉吟二首
杨万里（宋代）

三春草草眼中过，未抵三冬乐事多。
烛焰双了红再合，酒花半蕾碧千波。
孤寒霜月侬相似，跌宕雪风谁奈何。
道是闲人没动绩，一枝樵斧一渔蘘。
游鸿庆寺
韩绛（宋代）

久旱雨初足，乐游春正深。
喧阗观士女，清旷入山林。
佛界云成宝，僧园地布金。
方塘探子石，高阁会宾簪。
沙水通溪白，松筠逐径阴。
纷华从满目，幽寂自虚心。
印组端为累，岩扃得暂寻。
晚风吹绿野，归骑已駸駸。
白云庵席上次方芭宇韵
陈恭尹（清代）

当年诗句寄青原，此日逢君在故园。鹏翼未酬庄叟志，鸡鸣空记孟尝门。

酒当深夜酲弥甚，灯近元宵蕊更繁。明月在天谁不仰，千江心印正须论。
舟泊长淮关怀去年别者
陈恭尹（清代）

长淮今夜月，此是故人心。万里送行者，徘徊枫树林。

维舟怅前别，把酒恋同斟。自我不相见，知君愁至今。
次韵毛达可给事秋怀念归
倪涛（宋代）

结茅远人村，破屋水半扉。凉叶堕清响，空山转斜晖。

微官卧江汊，素心久依依。十年天涯秋，摇落月芳菲。

马蹄岁月去，梦蝶东南飞。平生丘壑志，有言辄乖违。

不如孤征鸿，春风自知归。
廊然亭
梁知录（宋代）

危亭缥缈斗星傍，俯槛连云挂碧苍。
航快远随飞鸟下，树秾阴覆酒樽凉。
胡床坐久景方见，诗句评多味最长。
况有青山对挥尘，每逢高论赏仇香。
吊李允成知县
李流谦（宋代）

百年造化无遗力，霜雪十围岂易得。
盲工操斤选朴樕，铜柯石易弃如掷。
呜呼斯人何不淑，天畀之我人则啬。
白眼千百碌碌子，老虎可缚蛟可馘。
神锋屡染鸡鹜血，绕匣龙蛇夜悲泣。
项灵不合世间首，蚁宫历游无半席。
不如收拾还山川，化为球琳尚华国。
意气偶合肝肠倾，手栽檀栾食予实。
至今敛翼蓬蒿中，不与燕雀同感激。
霜风吹愁愁更浓，屈折长虹玉三尺。
晨兴揽衣发深省，古来精诚可裂石。
玄堂文成许见不，鱼与熊掌当取一。
夜坐口占
许亦崧（清代）

瑟缩人如猬，萧间趣近僧。风声围四壁，雪影澹孤镫。

雀冻栖难稳，僮眠唤不应。枯吟破岑寂，逸兴转飞腾。
送高邮叶尉
宋庠（宋代）

佛塔千名榜，铨台再调符。
空登拔萃目，示免没阶趋。
爨桂方辞洛，羹蒪尚及吴。
振淹知孔迩，华萼映鸿都。
南溪馆中和答汤生元哲
刘崧（元代）

江上携书犹昨日，山中对酒又今年。春来花鸟伤新咏，老去鱼今忆旧笺。

珠浦舟回明月夜，金华剑倚白云天。登临不尽怀贤意，指点飞鸿若个边。
苦热
朱福诜（清代）

我昔三年客幽冀，穷庐畏寒缩如猬。秋非我秋冬非冬，独喜炎如有爽致。

今年江南苦溽暑，草木无端被熏煮。书生偃蹇体肤漫，默塞低头汗注雨。

微风不起焦烟红，块若鱼置枯池中。穷鳞何惜升斗水，径欲上诉烦如公。

人生动觉故乡好，我居南方恨郁燠。万事转移有如此，世间初念那可保。

跰𨇤安识造物意，且展琉璃倒身睡。会著一啸清风来，净洗千里无纤埃。
小舫
白居易（唐代）

小舫一艘新造了，轻装梁柱庳安篷。深坊静岸游应遍，

浅水低桥去尽通。黄柳影笼随棹月，白蘋香起打头风。

慢牵欲傍樱桃泊，借问谁家花最红。
北归渡海
折彦质（宋代）

去日惊涛远拍天，飞廉几覆逐臣船。
归舟陡顿能安稳，便觉君恩更焕然。
杂言迎神词二首。迎神
皇甫冉（唐代）

启庭户，列芳鲜；目眇眇，心绵绵，因风托雨降琼筵。

纷下拜，屡加笾，人心望岁祈丰年。
赠邵熙臣太史册使唐藩
张萱（明代）

帝胄开荆甸，皇华出汉宫。青云分郤桂，绛节捧虞桐。

汤沐屏藩旧，河山带砺雄。胜游多丽句，携得大王风。
岳倦翁家祭铜爵
李富孙（清代）

金陀坊冷溯悲风，旧物流传纪倦翁。千载英雄如此少，一家异数与谁同。

湖山难雪歼仇恨，俎豆堪酬报国忠。太息粹编留轶事，摩挲铭字思无穷。
丙辰冬和乐魁声道四诗
姚勉（宋代）

白柄长攙晓入山，欲寻黄独驻君颜。
云深路晦东风雨，惆怅空携竹笥还。
游智者寺
林季仲（宋代）

一迳萦迂上翠微，乱红无数扑人衣。
匆匆来往成何事，不似山禽自在飞。
游青城山
白逊（宋代）

青城山中云茫茫，龙车问道来轩皇。
当封分为王岳长，天地截作神仙乡。
拥炉不出辄终日自嘲
陆游（宋代）

柴门木落叶成堆，十日元无一再开。
书坐藏多为饱祟，诗缘吟再作穷媒。
儿言山圃当收栗，僧约溪桥共探梅。
堪笑此翁推不动，地炉无火画寒灰。
甲午元日
唐庚（宋代）

非贤幸脱龙蛇岁，上圣应怜虮虱臣。忆与政和同度岭，朝来已点四年春。
次韵张守四首
陈造（宋代）

画舫前头碧湛空，晴云低影更溶溶。
横陈景物无央数，尽献诗翁阿堵中。
寄李端明献臣
宋庠（宋代）

学道年嗟晚，知非骨已惊。
世纷誇要路，天意罪浮名。
汶上朱轓宠，淮南白髮生。
惟馀方寸地，留貯岁寒情。
罗浮
王胄（隋代）

传闻此山分蓬岛，锦绣青霞叠相向。飞云通天两绝奇，更出上界三峰上。

凌乘汗漫不可得，倩谁图画丹青状。朝真学道走俗子，纪实留题出宗匠。

何当步虚蹑太微，森列金庭五云仗。祇园琳宇出崔嵬，郁葱佳气天容开。

回头却立睨人境，渺渺瘴雾驱氛埃。非惟此地相引领，叹我为尔胡为来。

他年欲访经行处，请看姓字镵岩隈。
卖花声 元墓晚归，月黄风黑，纪之以词
易顺鼎（清代）

风力欲生棱。衫化春冰。寺前蛙语沸湖塍。除却秋坟山鬼外，一个枯僧。

老树络幽藤。万绿鬅鬙。凉萤已坐豆花棚。画出吴天愁影子，黄月如灯。
宫词十首 其七
江源（明代）

君王宠初歇，宝镜为谁明。寂寂重门掩，孤灯照雨声。
赠危法师
白玉蟾（宋代）

曾见先生在九华，朝餐玉乳着琼花。
鹿冠夜戴青城月，鹤氅晨披紫府霞。
偶携剑在人间世，未把琴归仙子家。
一笑相逢松竹里，炷香新话啜杯茶。
题马图
史谨（明代）

沙场百战已成功，万里归来汗血空。莫道邦家无惠养，满川苜蓿雁来红。
柏架
王十朋（宋代）

青铜柯叶胜杉松，带得清风下卧龙。日莫微凉起高架，移床却扇坐从容。
颂古
释绍隆（宋代）

迅雷吼破澄潭月，当下曾经三月聋。去却膏肓必死疾，丛林从此有家风。
九怀·嶀山雨
高似孙（宋代）

砥苍岩兮燕危磐，枕渊洄兮夏留寒。
谷怀烟兮川引雾，出渔乡兮人樵路。
屋如悬兮石将危，荡兰舟兮扬桂旗。
江有蓠兮溪有荪，沙一抹兮云垂垂。
耒宜雨兮帆宜风，香在罏兮各为功。
村醪熟兮春无度，水羞香兮雪登俎。
晴阴节兮花乱飞，老渔歌兮野巫舞。
灵埃乐兮憺忘归，人无忘兮雨而雨过天青。
维余舟兮款神关，石{左缶右齿}{左缶右齿}兮萝漫漫。
帷之褰兮风毳急，石右憩兮苔痕斑。
潭中人兮夜渔急，神鱼舞兮阴妃泣，
报灵君兮千罟集。水如练兮月冥冥，
若有弦兮作湘声。舟欲去兮且复留，
耿不官兮空隐忧。
同世承世英世隆三伯仲蔡定国刘达道登滕王阁
释德洪（宋代）

承英连璧光照坐，更著阿隆如鼎安。老兵先驰启关钥，西山奔鼎登栏干。

刘郎端默自凝远，蔡侯奋髯牙齿寒。但馀衰老百无用，搜句倚栏方细看。
怨诗
崔一鸣（明代）

律穷气转肃，客子愁不欢。中宵起傍徨，欲往衣裳单。

内顾子与妻，黯默私自怜。力田有凶岁，并狩无悬貆。

念此怀感伤，何以卒岁年。凤凰鸣高冈，耻效鸱与鸢。

时俗贵苟得，烈士羞瓦全。弱年守微尚，秉心塞以渊。

世人竞自媚，意气何由前。拔剑不能割，安用称豪贤。

知己不援恤，安用相周旋。闻子爱芳草，杂佩纫蘅荃。

馨香岂不烈，坐惜芳时捐。淩晨履霜雪，日暮临广川。

方舟不我济，惜哉空洄沿。咏彼北门诗，悠然感遗编。
挽宋次道二首 其一
刘摰（宋代）

橐笔周旋侍汉宫，慱知前载问无穷。朝廷人物儒林丈，家世文章太史公。

俯仰顿惊华屋换，声容徒望穗帷空。寝门一哭何嗟及，付与悲哀挽铎风。
高邮湖
符曾（清代）

练影湖光千顷宽，蟹村鱼舍满芦滩。烟波渺渺天无际，雪色桃花水上看。
端午日小雨已而复晴
周紫芝（宋代）

断云飞雨过平川，吹作团栾碧玉天。酒绿强能开病眼，绦长那玉系流年。

闲收艾叶晴窗外，忍对榴花白发边。细葛香罗天上有，乌纱白簟北窗眠。
姑苏台
陈允平（宋代）

高楼三百尺，落日几登临。
越国一尝胆，吴娃频捧心。
野猿窥磷火，宫燕语秋霖。
坐久忽闻笛，五湖烟水深。
木犀晚来盛开寄吴守
虞俦（宋代）

缭枝偃蹇傍岩隈，密叶稄层不露才。
一色浑疑新酿熟，址分端露好诗开。
佳人宜与簪云髻，上客须邀釂玉杯。
只恐王孙归未得，小山招隐故应催。
四穿楼
瘳德明（宋代）

南北东西四望开，熙熙人似上春台。
时平不用筹边策，閒看双江抱郭来。
闻新雁
韦骧（宋代）

夜堂危坐气凄清，秋月光中新雁鸣。出塞不知多少路，穿云才听两三声。

归时行列应如旧，来处风烟合认程。今夕沙汀好栖息，弋人诡计未能成。
雁汊东守风四首
陈造（宋代）

惊麋砀洪浸，何人矢丽龟。
遂令老病叟，珍毳及晚炊。
野鹿敢伯仲，江鲟让甘肥。
淮人笃乡义，贱乞等韭葵。
向来无人境，沙漫水无涯。
市声不到耳，茭苇相因依。
今无暴客虞，解衣候朝曦。
厚味真过矣，安食如含饴。
赠竹溪
许月卿六（宋代）

子厚有溪浑未竹，徽之有竹不能溪。
试问竹溪何所似，风流六逸共标题。
夏日杂题
陆游（宋代）

午梦初回理旧琴，竹炉重炷海南沉。
茅檐三日萧萧雨，又展芭蕉数尺阴。
题叶氏分绿亭
艾性夫（元代）

山亭种花厌脂粉，纯种芭蕉三百本。
一心生意展不尽，四面蟠百培自稳。
卷舒风日闪流翠，滉滉清阴浸窗户。
烦君净拭湘竹床，著我横眠听秋雨。
古月一篇为裕之赋
李汾（金朝）

古月天不收，敌君三万秋。天孙弄明镜，光涌云间流。

忆昔放逐江南州，金陵女儿歌棹讴。草裹乌纱巾，散著紫绮裘。

酒酣把玉笛，直欲扪参历井、骑斗牛。醉中呼儿摇双舟，吾欲乘流下石头。

起来茫茫视八极，万里只有元丹丘。丹丘子，游人间，风尘何为往复还。

玉华山人近招我，九日朝帝苍梧山。
早发湖口宿道傍山寺
周衮（宋代）

寂寂山中寺，萧萧月下庭。烟云晴自散，松桧老还青。

地僻堪藏拙，僧闲不诵经。我来非有意，乘兴寄疏棂。
瘦马行
李端（唐代）

城傍牧马驱未过，一马徘徊起还卧。眼中有泪皮有疮，

骨毛焦瘦令人伤。朝朝放在儿童手，谁觉举头看故乡。

往时汉地相驰逐，如雨如风过平陆。岂意今朝驱不前，

蚊蚋满身泥上腹。路人识是名马儿，畴昔三军不得骑。

玉勒金鞍既已远，追奔获兽有谁知。终身枥上食君草，

遂与驽骀一时老。倘借长鸣陇上风，犹期一战安西道。
次韵黄侍郎海棠花下怯黄昏七绝
魏了翁（宋代）

唐人春深题，用韵工车斜。
逐逐语言去，谁欤真识花。
嘉禾八咏·宣公桥
陆蒙老（宋代）

当时仓座倚鸿筹，清白堪封万户侯。
陵谷已非家世远，画桥依旧水东流。
和张倅唐英咏梅十四首
陈傅良（宋代）

亭亭湘岸竹，炯炯湘波月。
其中雪垂垂，一树为谁设。
不应皂盖人，於此能忘折。
折之寄相思，可以慰分裂。
浣花诗社歌
曾懿（清代）

浣花溪水何洋洋，绕溪珍木郁苍苍。楼阁瞰流各低昂，湘帘十二卷夕阳。

中有诗人清且扬，芝兰竞秀雁成行。明月为裾云为裳，高谈妙语翰墨香。

依依梦锁春草堂，笔花灿烂生辉光。丽句争传碧琳琅，浣溪风月富锦囊。

松篁敲韵入潇湘，波光云影皆文章。染墨绮靡不可忘，诗情遥共海天长。

诗万卷，酒千觞，吟咏之乐乐未央。但愿人生欢聚永无荒，千秋万岁，合与骚人共草堂。
秋叶
张笃庆（清代）

摇落怀人万木丹，何堪青女怨凋残。碧梧院落银床静，红桕桥头玉露寒。

南浦半林随逝水，西风一夜满长安。汉宫莫听《哀蝉曲》，阵阵清霜下井栏。
梅
徐霖（宋代）

萋萋细碧江南地，上有梅花朔易天。
铁石空余心已尽，霜明日润若为妍。
登进贤县治后山望云亭
吴芾（宋代）

古木千章翠欲交，白云疑只在松梢。
公余莫惜频登眺，无限风烟满四郊。
五亩园十八题为姚举人作 其六 鹿圃堂
徐庸（明代）

白鹿养来驯，春闲卧芳圃。满地落花红，东风夜来雨。
送洪司令
吴泳（宋代）

夏日曾随别驾归，朔风还作送公诗。
行军司马自文采，祭酒诸生亡崛奇。
国事急忙中着手，边筹閒暇处开眉。
嘉陵想已波涛落，风雨无忘泊岸时。
蝶恋花 芙蓉
陈洁（清代）

花径萧条芳信杳。却喜阶前，淡白幽姿袅。笼月千层分影小。

轻红点缀寒枝晓。

似比江边耽静悄。飘思金风，冷艳超尘表。珍重霜天香绝少。

何缘粉蝶寻飞绕。
书堂对雪 其二
刘攽（宋代）

积风寒玉折，惊鸟落花馀。定有麇麚迹，环林未扫除。
戏效屏山书斋十咏
刘克庄（宋代）

有时一画起，有时三绝编。
朱丝弦侧畔，玉界尺傍边。
送泉州周尚书
仲并（宋代）

身外从纷若，胸中固卓然。
险夷唯故步，舒卷只遗编。
锦绣文千段，珠玑诗几联。
我公今逾健，笔力敌中年。
江边见梨花一树
释今无（明代）

江头茅屋见霜花，疑鹤疑云影自差。蝶去昨宵春雨急，客来今日暮烟斜。

韵从堕月追姑射，香似随船隔绛纱。短笛一声山数点，不胜幽思对虾蟆。
悼余彦敷府判
张扩（宋代）

圭璧温然席上珍，广朝通籍照簪绅。论文巳许诗无敌，试吏还簪笔有神。

少日功名聊措意，暮年州县漫劳人。武林旧话终成梦，旅榇空归泪满巾。
鹧鸪天（戊辰七夕）
郭应祥（宋代）

令节标名自古闻。今宵银汉耿无云。难寻海上乘槎客，空诵河无乞巧文。

罗异果，炷名熏。纫针捻线漫纷纷。蓬莱底事回车处，暗想当年钿合分。
太上皇帝合端午帖子词
汪应辰（宋代）

和乐天申节，雍容物外身。
群生蒙长养，谁复识尧仁。
浮波片叶石
李之世（明代）

本是顽固质，何来波面浮。已怜湛似水，难道幻如沤。

江枫飘一片，断梗截中流。物情皆有托，泛泛尔何求。
重阳领客以老杜旧日重阳日诗分韵凡宾主十八人得不字
魏了翁（宋代）

天根敛秋阳，雨毕水归薮。胡为爽常度，白昼变昏黝。

农功将纳爽，馀秉尚栖亩。昨朝告方社，卷去日中蔀。

羲和鞭六龙，为我作重九。云顽驱复来，浑未识臧不。

终然划劙之，金鎞发矇瞍。所忻阳德竞，吾岂为杯酒。

悠然见南山，陶公意何厚。况今祠太宫，群公正奔走。
寄林运使三首
赵蕃（宋代）

忆昨登门误取知，再焉犹复似当时。
已容尽醉尊中酒，更辱频询别后诗。
落落有怀那得写，悠悠重见果何期。
南山幸迩朝天路，准拟追随竹马儿。
华亭百咏·月榭
许尚（宋代）

檐角衔墙固，明疏护翠罗。
公余秉谈尘，竟夕对金波。
喜朝天（秦宅作，海棠）
晁补之（宋代）

众芳残。海棠正轻盈，绿鬓朱颜。碎锦繁绣，更柔柯映碧，纤搊匀殷。谁与将红间白，采薰笼、仙衣覆斑斓。如有意、浓妆淡抹，斜倚栏干。

夭饶向晚春后，惯因欹晴景，愁怕朝寒。纵有狂雨，便离披损，不奈幽闲。素李来禽总俗，谩遮映、终羞格疏顽。谁采顾，斜风教舞，月下庭间。
秋居寄王相公三首 其三
贯休（唐代）

气与非常合，常人争得知。直须穷到底，始是出家儿。

阁雀衔红粟，邻僧背古碑。祗应王与谢，时有沃州期。
杜祁公挽词二首 其二
刘敞（宋代）

第五廉莫比，留侯功不居。遗风何峻极，雅尚得冲虚。

平昔常开阁，深惭晚曳裾。千金论一字，永慨袖中书。
林复之求僧陈君举为写山谷与俞清老诗而和之
楼钥（宋代）

归墨气何锐，为儒意何阑。
劝沮皆不可，更惟心所安。
何必收澄观，强欲加巾冠。
余看饮光衣，以次传阿难。
梨花
王十朋（宋代）

淡客逢寒食，村烟烂漫芳。谪仙天上去，白雪世间香。
石榴
佚名（唐代）

蝉啸秋云槐叶齐，石榴香老庭枝低。流霞色染紫罂粟，

黄蜡纸枝红瓠犀。玉刻冰壶含露湿，斒斑似带湘娥泣。

萧娘初嫁嗜甘酸，嚼破水精千万粒。
书河上亭壁
寇准（宋代）

暮天寥落冻云垂，一望危亭欲下迟。
临水数村谁画得，浅山寒雪未销时。
寒塘
赵嘏（唐代）

晓发梳临水，寒塘坐见秋。
乡心正无限，一雁度南楼。
橘
张耒（宋代）

霭霭高林绿实圆，清霜一洗若金悬。
李衡何等相奴隶，自有高人相国贤。
百字令 别感
陆茜（清代）

娇柔懒起，正飞花如雪，江南春老。记得邻家诸女伴，争绣踏青老小。

梅雨淹魂，梨云殢梦，怯换轻罗袄。东风无赖，卷帘惊堕啼鸟。

怎奈好事将阑，韶华暗度，离恨知多少。绿树成阴莺燕瘦，絮果兰因潦草。

肠断长亭，魂消别浦，来岁归须早。闲愁脉脉，落红平砌休扫。
次韵功远兄惠诗见劳
高斯得（宋代）

平生闻父师，择术明诺谔。
岂不依德言，其奈根器弱。
昕庭开兽樽，坐听诸臣咋。
谁其酌尝之，自牖勤纳约。
维时鹤山翁，铁作元佑脚。
振鬣一以鸣，万马立皆却。
此老埋虎丘，自顷气何索。
徽音阕不嗣，吾侪得无怍。
偶从锋镝余，来被缨组缚。
每怀季父风，自笑吾痹恶。
十驾希乘黄，其敢自菲薄。
啾啾竟何裨，有如丛间爵。
那知桓将军，早已惮孙绰。
鴥彼鞲上鹰，掣臂将汝攫。
何不追冥鸿，幡然见几作。
会逢故人刘，危言取眙愕。
腥{广里加酋}忌雕胡，薋菉妒芳若。
遂仇作俑人，意欲屏医药。
乐哉余不亭，闲身颇堪著。
寒溪静可鉴，青山崒如削。
未能及黎侯，且可栖晋鄂。
凭谁共行藏，归语故山鹤。
句
周元范（唐代）

谁云蒿上烟，随云依碧落。（投白公）

莫怪西陵风景别，镜湖白草为先春。（贺朱庆馀及第。

已上并见张为《主客图》）
秋山秋雨蚤作有叹
杨万里（宋代）

梧叶新黄柿叶红，更兼乌桕与丹枫。
只言山色秋萧索，绣出西湖三四峰。
颂古九十八首
释印肃（宋代）

闻道摩尼无价珍，得来转转似孤贫。
师祖未谙申一问，南泉应不乱传人。
饮韩三家醉後始知夜雨
黄庭坚（宋代）

醉卧人家久未曾，偶然樽俎对青灯。
兵厨欲罄浮蛆瓮，馈妇初供醒酒冰。
只见眼前人似月，岂知帘外雨如绳。
浮云不负青春色，未觉新诗减杜陵。
摸鱼儿·向秋来
姜夔（宋代）

向秋来、渐疏班扇，雨声时过金井。堂虚已放新凉入，湘竹最宜敧枕。闲记省。又还是、斜河旧约今再整。天风夜冷。自织锦人归，乘槎客去，此意有谁领。空赢得，今古三星炯炯。银波相望千顷。柳州老矣犹儿戏，瓜果为伊三请。云路回。漫说道、年年野鹊曾并影。无人与问。但浊酒相呼，疏帘自卷，微月照清饮。
题半月岩
吴文震（宋代）

□灵通一窍，如月未全盈。
外□山河界，中涵蚌蛤精。
银潢斜□断，玉斧半修成。
莫讶平分破，难亏半体明。
再谢周颙之句二首
邓忠臣（宋代）

眼看秋雁歌汾水，心到阳关唱谓城。
却被维摩居士笑，海潮音作断肠声。
东阁官梅十咏补遗 其七
金朝觐（清代）

花封绣错此分符，阁外春深唤鹧鸪。只恐梅花来问我，庭前可有落花无。
奉送按察马公治兵河东
叶春及（明代）

太行北望郁嵯峨，建节人传马伏波。宪府山川雄魏国，油幢霜伏下汾河。

汉庭久拟三旌待，晋史徒誇五利和。猃狁只今须薄伐，期君出塞拥雕戈。
偈颂八十七首 其七十七
释慧开（宋代）

天阴性地昏，日出心光耀。拄杖笑呵呵，禅床也𨁝跳。

管甚岁馀闰，一任月大小。淈𣸩几春秋，用处非常峭。

可怜五十三知识，未曾梦见顶门窍。
天柱峰
陈普（宋代）

撑天拄地气何雄，绝似多愁杞国翁。
五曲年来添个伴，从今不复患共工。
书感
陆游（宋代）

投老羁孤久，临觞感慨频。
关河疏旧友，风雨败新春。
事固少如意，天终能胜人。
所悲头上发，不与柳条新。
秋日忆何同德
邓雅（元代）

结交三十载，回首如一朝。往事君莫论，别恨终难消。

秋风感衰鬓，皓月怀清标。吾道其已夫，斯人甘寂寥。
寿彭簿
王迈（宋代）

武夷深处有台仙，岳降元肖六日前。
早挟雄文偕汉史，晚将奇日对尧天。
一官祭灶真游戏，万里搏风吏勉旃。
早晚菑川再惟上，好将名姓压英躔。
高安县学观习冠礼柬守巡二王君
邵宝（明代）

洪州江涛激堤急，江中老蛟似人立。春来风雨助江灵，万丈新堤无芥力。

谁将神物障狂流，铁柱宫成几百秋。番阳湖深东入海，空厓禹庙何悠悠。

筠州有蛟今有柱，山雾如江化为雨。弦歌在泮修旧章，允矣嘉宾吾愧主。
长芦五绝句
孔武仲（宋代）

白雾应连沧海东，邻舟相失渺茫中。
时时客子江头语，社过应须有好风。
谢秋娘 夜坐
盛氏（盛进士女）（清代）

清夜坐，独与月相亲。听彻梅花人不见，烧残瑞脑漏初沉。

何事惹愁深。
梦为吴泰伯作胜儿歌
刘景复（唐代）

繁弦已停杂吹歇，胜儿调弄逻娑拨。四弦拢撚三五声，

唤起边风驻明月。大声嘈嘈奔淈淈，浪蹙波翻倒溟渤。

小弦切切怨飔飔，鬼哭神悲秋窸窣.倒腕斜挑掣流电，

春雷直戛腾秋鹘。汉妃徒得端正名，秦女虚夸有仙骨。

我闻天宝十年前，凉州未作西戎窟。麻衣右衽皆汉民，

不省胡尘暂蓬勃。太平之末狂胡乱，犬豕崩腾恣唐突。

玄宗未到万里桥，东洛西京一时没。汉土民皆没为虏，

饮恨吞声空嗢咽。时看汉月望汉天，怨气冲星成彗孛。

国门之西八九镇，高城深垒闭闲卒。河湟咫尺不能收，

挽粟推车徒兀兀。今朝闻奏凉州曲，使我心神暗超忽。

胜儿若向边塞弹，征人泪血应阑干。
春事
戴炳（宋代）

春事关心常早起，爱看景物试凭栏。戏鱼池面微添绿，啼鸟枝凭尚带寒。

斩棘重樊新插柳，𣂏泉频灌自栽兰。年来剩有园林兴，每恨庐边地不宽。
寄傲园小景十幅仿卢鸿一草堂图诗自题十首 其七 扶桑亭
刘珏（明代）

虚亭立水面，问树乃称奇。不谓虬龙影，能于隙地垂。

互承栏并槛，交接涧通池。长日披襟坐，摊书尤所宜。
林景思雪巢
楼钥（宋代）

四时不皆雪，陆居本非巢。
高人兴寄远，表此一把茅。
吾非二祖兴，夜立寒齐腰。
吾非鸟窠师，结庐真树梢。
白日照我心，不以见晛消。
两脚踏实地，风雨无漂摇。
作诗穷益工，寒瘦逼岛郊。
落笔句惊人，不复寻推敲。
客至不问谁，淡若君子交。
直气干霄上，下视鄙斗筲。
富贵顷刻花，谁能等幻泡。
附离如幕燕，自谓漆与胶。
先生阅世熟，兀坐山城坳。
春阳会有时，岂曰终系匏。
锡山寄雄文，凛然竖发毛。
我非敢言诗，为君聊解嘲。
陈山道中
朱斗文（宋代）

缭绕陈山路，萧条疏古岸枫。
侧身徐杖屡，蹇足奈蒿蓬。
叆叆流身暮，；冥冥落雁空。
巨灵劈倒处，龙出玉泉中。
次韵刘常甫见赠二首
陈造（宋代）

笔阵平时枉计功，钝鎚那办突铦锋。
灞桥雪里嗟良苦，饭颗山头记昔逢。
斲句自知穷有相，从人财博缪为恭。
彭郎小隐刘郎宅，抖擞尘襟听所从。
友芳园杂咏为吕心文作二十五首 其一 玄览楼
欧大任（明代）

躧步登兹楼，冥心白云里。智慧想不生，吾以观无始。
利路提刑亡伯郎中挽词二首
苏辙（宋代）

好学先乡党，登科复妙年。
谁为耆旧传，最处缙绅先。
沦谢今亡矣，风流孰继焉。
魂归食里社，世世仰仁贤。
晚岁官仍困，终身耻自言。
廉明汉循吏，仁爱郑公孙。
赤县朝称埋，衡山德共尊。
远人应罢市，处处有遗恩。
寄刘方平
皇甫冉（唐代）

坐忆山中人，穷栖事南亩。烟霞相亲外，墟落今何有。

潘郎作赋年，陶令辞官后。达生遗自适，良愿固无负。

田取颍水流，树入阳城口。岁暮忧思盈，离居不堪久。
句 其八
刘攽（宋代）

岘首习池屡能到，大堤花艳一番新。
水堂送诸文士戏赠潘丞联句
颜真卿（唐代）

居人未可散，上客须留著。莫唱阿亸回，应云夜半乐。 ——颜真卿

诗教刻烛赋，酒任连盘酌。从他白眼看，终恋青山郭。 ——潘述

林栖非姓许，寺住那名约。会异永和年，才同建安作。 ——陆羽

何烦问更漏，但遣催弦索。共说长句能，皆言早归恶。 ——权器

那知殊出处，还得同笑谑。雅韵虽暂欢，禅心肯抛却。 ——皎然

一宿同高会，几人归下若。帘开北陆风，烛焯南枝鹊。 ——李崿

文场苦叨窃，钓渚甘漂泊。弱质幸见容，菲才诚重诺。 ——潘述
满庭芳 赠姚玄玉
马钰（金朝）

道家活计，坦荡蓑衣。住行坐卧相宜。悟彻清贫快乐，绝尽狐疑。生涯逍遥自在，水云游、海角天涯。无系绊，纵闲闲来往，有甚归依。把握玄中妙趣，除心病，修炼有似良医。谁信男儿有孕，不可思议。气结神凝命住，产胎仙、超越九嶷。恁时节，显朝元，归去容仪。
塔偈
释如珙（宋代）

午夜髑髅吟，山空片月明。
西方无净土，只有弥陀经。
悼步月
赵崇滋（宋代）

雁过妆楼人不见，断肠又是一黄昏。不知天上婵娟影，能照人黄寂寞魂。

响屧廊深空认步，唾茸窗暖尚留痕。合将一把香酥骨，葬在巫阳云雨村。
小重山
蔡伸（宋代）

之筹边阁，诚不负所闻。明年归，则陈已入道矣。崔守呼之至，即席赠此

流水桃花小洞天。壶中春不老，胜尘寰。霞衣鹤氅并桃冠。新装好，风韵愈飘然。

功行满三千。婴儿并姹女，链成丹。刘郎曾约共升仙。十个月，养个小金坛。
越王勾践
王十朋（宋代）

机会由来贵速投，姑苏事与会稽侔。谋臣不早麾兵进，尝胆徒劳二十秋。
长宁高守见寄用韵奉酬
洪咨夔（宋代）

呼吸东风养姹婴，翰林非主墨非卿。
吾身元与三才并，此性须存一点明。
盘谷钓鲜深复窈，羌村倾榼浊还清。
久要谁似长宁守，尚记慈恩恶姓名。
春晴
刘应时（宋代）

帘幙低垂清昼长，弄晴梅柳拂邻墙。
春光泼眼何明媚，幽鸟窥人自发扬。
觅句忍饥贫亦乐，钞书得味老何伤。
舍南舍北无人到，闭合时焚一炷香。
临济和尚赞
释法薰（宋代）

空拳捺定，喝声雷震。
闪电光中，要分邪正。
驾大脱空，卖无主贓。
似恁落赖心肠，至今却有儿郎。
长安有狭斜行
佚名（两汉）

长安有狭斜，狭斜不容车。适逢两少年，夹毂问君家。

君家新市傍，易知复难忘。大子二千石，中子孝廉郎。

小子无官职，衣冠仕洛阳。三子俱入室，室中自生光。

大妇织绮纻，中妇织流黄。小妇无所为，挟琴上高堂。

丈人且徐徐，调弦讵未央。
宿黄州观音院钟楼上
黄庭坚（宋代）

钟鸣山川晓，露下星斗湿。
老夫梳白头，潘何埙篪集。
青阳代谢行
释文珦（宋代）

青阳已代谢，赤帝方司衡。
草木日繁庑，黄鸟鸣嘤嘤。
维彼造化者，密运何神灵。
不知为所迁，但见白发生。
囿身天地间，所卫唯生经。
宜令心气平，毋使疾疠婴。
顺此阴阳序，四体当安宁。
凯风吹棘薪，夭夭长枝茎。
怀念父母恩，有泪如雨倾。
仰观仍俯察，因之{左扌右余}中情。
竺山中夜
释文珦（宋代）

天汉无云星宿稀，夜凉清露湿山衣。
月明照我孤禅影，亦照松头野鹤飞。
甘露寺放舶至瓜洲风作
宋无（元代）

天造西来阴，山迥北固形。
断岸缠赤日，孤柱擘苍溟。
此地何能限，长江有或灵。
然尿夜照浪，饮马晓吞星。
铁锁沈寥廓，楼船没杳冥。
乾坤一衣带，吴楚两邮亭。
声楫人人倦，吹笳处处听。
海门沙自白，瓜步草独青。
梦随浮家乐，魂遭护柁醒。
计程秋猎地，间舍暮渔汀。
条忽波涛变，匆忙网罟停。
疾飘移蚌室，暗雨卷龙庭。
贔秘元旦闰，谽谺树星腥。
危墙连偪仄，高岸失竛竮。
世事无深测，生涯独示宁。
愁烦复消释，题咏纪曾经。
以游子悲故乡为韵又五首 其五
王炎（宋代）

竹间有数椽，读书乐未央。稻粱自为谋，风散鸿雁行。

叔氏从我来，季子天一方。人生手足爱，念之搅中肠。

谁不思息肩，我岂乐异乡。何时一青灯，夜雨同对床。
春草池
张又新（唐代）

谢公梦草一差微，谪宦当时道不机。

且谓飞霞游赏地，池塘烟柳亦依依。
开平
陈循（明代）

滦河河北开平府，云是前朝故上都。
万瓦当年供避暑，孤城此日事防胡。
龙冈夜照乌桓月，凤辇时巡敕勒处。
何区登临最愁寂，李陵台上望平芜。
毗陵城东
周权（元代）

数家烟火自成邻，寂寞荒祠野水滨。坏屋有基馀瓦砾，古坟无主自荆榛。

暄风绿树莺声老，晓雨青郊虎迹新。四月三山山下路，野田犹殿菜花春。
张宪重阳中得大黄上芝草一本作金龟以负之为赋
赵抃（宋代）

锦文瑞正孕灵芝，药市中惟此物奇。入手却容凡眼看，宝囊开处坐金龟。
赠吴对山先生
何梦桂（宋代）

绀裘久堕还天阙，结佩乘云遗玉玦。耿光灭没不可望，一歃寒泉酹秋月。
次韵赵积中慈湖即事
王之道（宋代）

江南七月旱不雨，捲地风霾翳寰宇。
夷门先生有底忙，车马东游亦良苦。
和王伯友韵
袁甫（宋代）

三春强半麦青青，是处田家只望晴。
雪压霜欺愁正极，日融云净眼增明。
纷纷民瘼关吾念，得得天公相此得。
更问老农官与吏，几人贪浊几人清。
荷叶杯
许棐（宋代）

鹊踏画檐双噪。书到。和笑拆封看。归程能隔几重山。远约数宵间。

准备绣轮雕辔。游戏。说与百花知。莫教枝上一红飞。留伴玉东西。
有感三首
白居易（唐代）

鬓发已斑白，衣绶方朱紫。穷贱当壮年，富荣临暮齿。

车舆红尘合，第宅青烟起。彼来此须去，品物之常理。

第宅非吾庐，逆旅暂留止。子孙非我有，委蜕而已矣。

有如蚕造茧，又似花生子。子结花暗凋，茧成蚕老死。

悲哉可奈何，举世皆如此。

莫养瘦马驹，莫教小妓女。后事在目前，不信君看取。

马肥快行走，妓长能歌舞。三年五岁间，已闻换一主。

借问新旧主，谁乐谁辛苦。请君大带上，把笔书此语。

往事勿追思，追思多悲怆。来事勿相迎，相迎已惆怅。

不如兀然坐，不如塌然卧。食来即开口，睡来即合眼。

二事最关身，安寝加餐饭。忘怀任行止，委命随修短。

更若有兴来，狂歌酒一醆.
景德以后祀五方帝十六首
佚名（隋代）

中央定位，厚德惟新。
五行攸正，四气爰均。
笙镛以间，簠簋斯陈。
为民祈福，肃奉明禋。
遣兴五首 其一
范浚（宋代）

商山园绮徒，雪发映松露。山间谓终老，不踏市朝路。

一朝前星匿，羽翼起调护。婆娑古衣冠，笑定国储副。

留侯计偶尔，曷遽动贞素。因知古今士，出处自冥数。

功名苟不免，四老犹一助。宁庸巧驰驱，失尔邯郸步。
皇都篇
弘历（清代）

惟彼陶唐此冀方，上应帝车曰开阳。轩辕台榭虽莫详，职方有幽无徐梁。

要之幅员长且广，山河襟带具大纲。列国据此士马强，可以雄视诸南邦。

辽金以来始称京，阅今千年峨天阊。地灵信比长安长，玉帛奔走来梯航。

储胥红朽馀太仓，天衢十二九轨容。八旗居处按界疆，朱楼甲第多侯王。

槐市陆海无不藏，富乎盛矣日中央。是予所惧心徬徨。
望江南 怀婢
齐景云（明代）

思昔日，披发亸香肩。帘外落花浓似雾，枕边飞絮软于绵。

斜日照雕栏。
句
熊知至（宋代）

岸上犹哀懼，舟中争得安。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其五
徐必观（清代）

福慧双修到凤池，柯亭刘井访遗碑。
一瓻借读书藏筴，三雅追欢酒满卮。
画入云山师董巨，图成主客继张为。
楸枰月下添清兴，不遣新霜染鬓丝。
寄御史王少卿
释元肇（宋代）

朝阳有鸣凤，天下喜初闻。去棹轻如叶，閒心淡似云。

杯羹留奉母，一饭不忘君。千古濠梁水，流清涤世氛。
朝中措·良宵好刻抵千金
元好问（金朝）

良宵好刻抵千金。孤负百年心。好个好江春水，深来不似情深。好天好事，还教容易，著甚消任。烦恼直须宁耐，不成长似如今。
满庭芳 屡欲作茶词，未暇也。近选宋名公乐
白朴（元代）

四首，大概相类，互有得失。复杂用元（原作无，兹据丁钞本改用寒删先韵，而语意若有不伦。仆不揆，□斐合三家奇句，试为一首，必有能辨之雅燕飞觞，清谈挥麈，主人终夜留欢。密云双凤，碾破缕金团。□品香泉味好，须臾看、蟹眼汤翻。银瓶注，花浮兔碗，雪点鹧鸪斑。双鬟。微步稳，春纤擎露，翠袖生寒。觉清风扶我，醉玉颓山。照眼红纱画烛，吟鞭送、月满银鞍。归来晚，芸窗未寝，相伴小妆残。
冬日野望
骆宾王（唐代）

故人无与晤，安步陟山椒。野静连云卷，川明断雾销。

灵岩闻晓籁，洞浦涨秋潮。三江归望断，千里故乡遥。

劳歌徒自奏，客魂谁为招。
小师智广请赞
释了惠（宋代）

泽广藏山，理能伏豹。
父既不慈，子亦不孝。
吉凶影象自分明，不用烧香求卦兆。
京师赠大有叔
吕本中（宋代）

尊酒相逢十载前，绿发红颜俱少年。尊酒相逢十载后，皮黄肉皱俱白首。

叔如鸿鹄但高飞，侄似麇鼯更深走。南来行李初一逢，长安旧第冰雪中。

闭门不识故人面，豪气直欲轻元龙。平生为道不为食，少小所期皆目击。

何时相就过江南，同访曾游旧泉石。
白獭湖
章樵（宋代）

屈曲连汀隐复明，西湖奇观到南屏。
萍花巧缀玉钿碧，山色净涵螺髻青。
隋女啼妆羞缺月，秦娥望幸对明星。
主人约束当尊俎，未放骚翁眼独醒。
立春日有感
黄公度（宋代）

三见春归人未归，天涯依旧赋春诗。
一官得失不相补，万事乘除只自知。
年去年来供屈指，岭南岭北入支颐。
柳眉桃脸竞时节，难遣东风染鬓丝。
拟白香山有木诗 其一
倪涛（宋代）

有木名梧桐，栖凤临清池。朝阳承新色，碧玉拂疏枝。

春风及万物，枝叶方荄滋。别类或刺手，花发眩赪姿。

浮华惜无实，讹似空参差。排云高百尺，孤立耀后时。

知音傥可待，《韶》《雅》夸天资。槃阿厉名节，澍雨敷丹墀。
思故园
张嵲（宋代）

柳外高风尽日吹，春来不省见花枝。汉傍别墅三株杏，记得飘零似雪时。
春晚雨中
廖行之（宋代）

绿杨庭院雨如丝，已是梅林欲熟时。
惭愧春工起归兴，向来节物彼何知。
次韵叶起商杨茂之
王庭圭（宋代）

池塘春草年年绿，笔力千钧挽莫回。南国遗骚拾兰芷，西湖体雪禁梨梅。

穷途言咏颇寒窘，治世音声无怨哀。一览巨编真雅唱，秀苗奇特出荒莱。
和李文溪送青云道人归杭韵
徐元杰（宋代）

丹成会见君身蜕，我欲从之更问天。
唤醒横江孤鹤梦，凭君持此叩坡仙。
老热
白居易（唐代）

一饱百情足，一酣万事休。何人不衰老，我老心无忧。

仕者拘职役，农者劳田畴。何人不苦热，我热身自由。

卧风北窗下，坐月南池头。脑凉脱乌帽，足热濯清流。

慵发昼高枕，兴来夜泛舟。何乃有馀适，只缘无过求。

或问诸亲友，乐天是与不。亦无别言语，多道天悠悠。

悠悠君不知，此味深且幽。但恐君知后，亦来从我游。
和劝农诗
虞俦（宋代）

节物常流转，人情作异同。
颇期千载后，宁忍一朝穷。
隔叶饶晴哢，游丝罥堕红。
老春何足恨，结习本来空。
次韵孙寿朋感怀之作
黄维申（清代）

青衫寥落十年身，始信穷通本夙因。诗兴每从愁里发，人情惟有醉时真。

事当失意才知命，话到无言更怆神。毕竟诗书非误我，歧途偏得赏心人。
郴江百咏并序·上仙阁
阮阅（宋代）

曲槛危梯紫翠中，苏仙宅畔古城东。
不须更著登山屐，万岫千峰一日穷。
寿山种柑命名学圃
陈藻（宋代）

数亩崎岖带寺傍，水颓沙石古来荒。
住山有道神通现，学圃成蹊鬼魅藏。
每隔岁华留硕果，早从春事媚幽香。
黄橙绿橘真堪咏，胜是长年引兴长。
南望
徐孚远（明代）

寂寞栖荒岛，依依望斗杓。群公犹百粤，法乘已三苗。

虚伫金台彦，何时玉烛调。殷忧开圣主，会见奏云韶。
寓梅溪即事
胡宏（宋代）

春深暮日暖，乱落桃李花。露淞白山顶，䆉穗青人家。

微醺坐溪西，对此景物佳。悠悠动遐思，恨恨得长嗟。

振衣偶回首，风吹杨柳斜。
古乐府白紵四时歌
黄庭坚（宋代）

日晴桑叶绿宛宛，春蚕忽忽都成茧。
缲车宛转头绪多，相思如此心乱何。
少年志愿不成就，故年主人且恩旧。
及河之清八月来，斗酒聊为社公寿。
彦周以诗见寄次韵
释德洪（宋代）

两诗护宗旨，万仞仰峻岭。攀缘不可及，妙语出锋颖。

钝根遭讥诃，正坐不勇猛。譬如策疲羸，强以扛九鼎。

顽冥虽难化，岂不发深省。坐令跛驴心，奋迅起驰骋。

爱君辩纵横，又畏面严冷。直谅有如子，敢不加虔诇。

尚记笑语时，水轩同煮茗。池闲如镜空，倒蘸垂杨影。

归来渡湘江，一叶浮万顷。舟中亦晒药，欲以驻颓景。

君傥终不瞋，药尽更当请。
胡笳十八拍十八首
王安石（宋代）

自断此生休问天，生得胡儿拟弃捐。
一始扶床一初坐，抱携抚视皆可怜。
宁知远使问名姓，引袖拭泪悲且庆。
悲莫悲于生别离，悲在君家留二儿。
冬雨即事寄赵默庵
胡仲弓（宋代）

梅尚花时便作霖，儿童造化本无心。
保身独鹤归华表，啉口群无集禁林。
物态尽随时改变，天公不管世晴阴。
绝怜西北风寒地，万骑屯中雪正深。
十月十八与舍弟登越王楼便道趋开元寺上天池得句满纸颠倒杂乱几不可读明日诠次成二十二韵
唐庚（宋代）

沐浴罢趋局，幽居愁杜门。重登帝子楼，哭吊诗人冤。

凭栏参井天，隐几西南坤。冬深一水瘦，岁晚千山髡。

丰稔遍川陆，太平到鸡豚。江城水颓雉，市瓦尘迷鸳。

坐对仙云宫，祗隔斜阳村。楼台白水外，松柏苍云屯。

天垂望羌山，雪汁融朝暾。谁为四方些，招此千岁魂。

便道访古寺，策杖寻灵源。上到山椒穷，转觉天池尊。

行疲犬马力，下视乌鸢翻。不应水性高，疑有神物喷。

肯随秋涨落，况逐夏潦浑。潜通八角井，散入千家盆。

渔村唤欲应，钓石谅犹温。似闻扣船歌，想见持竿蹲。

吾曹本山林，朝衣裹狙猿。只应适野车，便作忘忧萱。

诗兼巧拙对，酒杂醇醨吞。阍吏况解事，不妨尽馀樽。
题新馆
白居易（唐代）

曾为白社羁游子，今作朱门醉饱身。十万户州尤觉贵，

二千石饱敢言贫。重裘每念单衣士，兼味尝思旅食人。

新馆寒来多少客，欲回歌酒暖风尘。
别母
汪中（清代）

细雨春灯夜欲分，白头闲坐话艰辛。
出门便是天涯路，明日思亲梦里人。
寄武昌方令临李尉援兼简黄冈二潘昆仲
贺铸（宋代）

好在桐江三拜翁，谪仙之裔好应同。
如闻花县两郎子，兴发能来一水东。
共醉南楼故时月，断无庾令浼人风。
季真老病不堪酒，泽畔微吟怀四侬。
思归八绝
胡寅（宋代）

夜梦俞音出帝闱，朝来江雨已生肥。
扁舟载酒吹长笛，未减辽东独鹤归。
展江亭海棠四首
韩维（宋代）

昔年曾到蜀江头，绝艳牵心几十秋。
今日栏边见颜色，梦魂不复过西州。
霜后纪园中草木十二绝
范成大（宋代）

种葵如种麦，隔岁已下子。
仅成一干花，浪备四时气。
挽故山东大方伯刘萝径先生四律 其三
邓云霄（明代）

郊居恨报讣音迟，正值秋风夜雨时。蛩语暗催双袖泪，蕉声如和七哀诗。

冥途谁指生天路？世事惟残竞动棋。扰扰尘寰君自厌，且鞭黄鹤访安期。
癸未寄王甥
刘宰（宋代）

别时庭户正秋清，划见园林翠织成。
吴下余思频刮目，渭阳子织遂忘情。
堤间飞盖分垂柳，水面浮舟约半萍。
乘兴时来共清话，相望能隔几牛鸣。
冬日二首 其二
朱熹（宋代）

清霜染涧树，萧索向严冬。密雨有时集，寒云无定容。

波明横濑出，风急远林空。一极窗间眺，高旻矗乱峰。
赠司训黄文光擢重庆府二守
徐贯（明代）

朝来雨初霁，相送出都城。殷勤一杯酒，不尽此离情。

多君富文学，表表人中英。九年持教铎，两度司文衡。

超迁黄堂去，越此承恩荣。蜀道讵云远，别驾良不轻。

老稚多疮痍，引领望行旌。文翁有遗化，寥寥谁复行。
春日睡起有怀张廷毓评事
汪本（明代）

睡起西林日又曛，嘤嘤啼鸟隔窗闻。
吴山越水人千里，杨柳桃花春八分。
西湖口占次玉山韵四首 其三
张渥（元代）

浅绛笼纱白玉肤，鬓云双亸映犀梳。尊前自有丹青手，描取崔徽入画图。